b'\n_START_ARTICLE_\nAmfiteater\n_START_PARAGRAPH_\nAmfiteater je odprto prizori\xc5\xa1\xc4\x8de, ki se uporablja za zabavo, kulturne in druge prireditve ter \xc5\xa1port. Izraz izhaja iz starogr\xc5\xa1ke besede \xe1\xbc\x80\xce\xbc\xcf\x86\xce\xb9\xce\xb8\xce\xad\xce\xb1\xcf\x84\xcf\x81\xce\xbf\xce\xbd (amphitheatron), od \xe1\xbc\x80\xce\xbc\xcf\x86\xce\xaf (amphi), kar pomeni "na obeh straneh" ali "okoli" in \xce\xb8\xce\xad\xce\xb1\xcf\x84\xcf\x81\xce\xbf\xce\xbd (th\xc3\xa9\xc4\x81tron ), kar pomeni "kraj za gledanje"._NEWLINE_Starogr\xc5\xa1ka gledali\xc5\xa1\xc4\x8da so bila zgrajena v polkrogu s stopni\xc4\x8dastimi vrstami sede\xc5\xbeev nad obmo\xc4\x8djem delovanja (odra). Stari rimski amfiteatri so bili ovalni ali okrogli v tlorisu, s sede\xc5\xbei okrog osrednjega prizori\xc5\xa1\xc4\x8da. Moderna uporaba amfiteatra je bolj ohlapna in vedno ne spo\xc5\xa1tuje starodavne navade - za to lahko uporabljamo besedo, ki opisuje gledali\xc5\xa1\xc4\x8de. V naravi oblikovane tvorbe (prav tako zaradi podobnosti) lahko imenujemo naravni amfiteater. _NEWLINE_Trije najve\xc4\x8dji rimski amfiteatri (v prvotnem pomenu besede) na svetu so (po velikosti): Kolosej, amfiteater v Capui, regija Kampanija, Italija in amfiteater El Djem v Tuniziji.\n_START_SECTION_\nOblika in funkcija\n_START_PARAGRAPH_\nStarodavni amfiteater je nastal, po mnenju raziskovalcev, iz dveh polkro\xc5\xbenih gledali\xc5\xa1\xc4\x8d, zato tudi tako ime. Na nivoju terena je bila obi\xc4\x8dajno ovalna arena, nad njo pa v koncentri\xc4\x8dnih elipsah razporejeni sede\xc5\xbei, praviloma na umetno zgrajenih bre\xc5\xbeinah. Te bre\xc5\xbeine so zgradili nad oboki, pod katerimi so bili hodniki in stopni\xc5\xa1\xc4\x8da za dostop gledalcev. Celoten objekt je bil obdan z visokim obzidjem in/ali z vdolbino v zemlji. Ve\xc4\x8dina amfiteatrov je bila v celoti ali vsaj delno pokrita z zapleteno platneno streho (vela ali velaria)._NEWLINE_Nekateri menijo, da je amfiteater, kot prizori\xc5\xa1\xc4\x8de predstav gladiatorskih bojev, neodvisna struktura v razvoju gledali\xc5\xa1\xc4\x8da. Le pri gradnji dvorane (cavea) naj bi bil pomemben zgled anti\xc4\x8dno gledali\xc5\xa1\xc4\x8de. Najve\xc4\x8dji anti\xc4\x8dni amfiteater je bil Flavijev amfiteater, kasneje imenovan Kolosej v Rimu. _NEWLINE_Material, iz katerega so bili amfiteatri zgrajeni, je bil obi\xc4\x8dajno rimski beton ali konkrecija v ope\xc4\x8dnih opa\xc5\xbeih ter kamnita obloga. Glede na mo\xc5\xbenost izvora lokalnega kamna, so bili amfiteatri iz masivnega kamna (v Veroni, Solinu, Pulju). Fasadni pla\xc5\xa1\xc4\x8d je dajal amfiteatru zna\xc4\x8dilno podobo. Bil je \xc4\x8dlenjen z arkadami v katerih so bili kipi. Amfiteater je imel dve do \xc5\xa1tiri nadstropja. Med seboj so bila lo\xc4\x8dena s horizontalnimi venci. V spodnji eta\xc5\xbei so bili toskanski ali dorski pilastri, v vi\xc5\xa1jih pa jonski in korintski._NEWLINE_V rimskem cesarstvu so se v amfiteatru odvijali prizori gladiatorskih in \xc5\xbeivalskih borb (munera et venationes), pa tudi velike gledali\xc5\xa1ke predstave in \xc5\xa1portna tekmovanja. Z njimi so hranili ljudi pod s sloganom "kruha in iger". Amfiteatri so lahko imeli tudi prefinjeno odrsko tehnologijo, s katero so areno spu\xc5\xa1\xc4\x8dali v tla, ali pa so jo celo popolnoma napolnili z vodo. _NEWLINE_V \xc4\x8dasu Cezarja je bil amfiteater v Rimu zgrajen iz lesa in so ga po tekmovanjih podrli. Okoli leta 27 se je ena taka tribuna v kraju Fidenae (vzhodno od Rima) podrla in bilo je ubitih na tiso\xc4\x8de ljudi.  Po tej tragediji so se amfiteatri gradili le \xc5\xa1e iz trdnih materialov. V Kampanji je bil amfiteater iz kamna postavljen \xc5\xbee v \xc4\x8dasu pozne republike. _NEWLINE_V Pompejih so na\xc5\xa1li najstarej\xc5\xa1o tovrstno zgradbo (iz 70-tih). Imenovana je bila spectacula. Ime gr\xc5\xa1ke besede amfiteater prvi\xc4\x8d uporabil Strabon, tudi Jo\xc5\xbeef Flavij ga omenja v povezavi s Herodom leta 25. Najstarej\xc5\xa1a omemba besede v gr\xc5\xa1kem jeziku je iz libijske Berenice iz \xc4\x8dasa okoli leta 8 do 6. _NEWLINE_Nara\xc5\xa1\xc4\x8dajo\xc4\x8de vrste gledali\xc5\xa1\xc4\x8da so bile imenovane Maenianum.\n_START_SECTION_\nGledalci\n_START_PARAGRAPH_\nOb\xc4\x8dinstvo se je ukvarjalo z visokimi stavami na svoje borce. To je pogosto pripeljalo do tekmovalnosti in konfliktov. Nemire so sponzorji kaznovali.\n_START_SECTION_\nPoznej\xc5\xa1e gradnje\n_START_PARAGRAPH_\nOblika amfiteatra kot ovalna arena je postala vzor raznim \xc5\xa1portnim objektom v kasnej\xc5\xa1ih obdobjih. To so stadioni, ki posnemajo ne le osnovno zasnovo, ampak tudi izgled. V klasicizmu so zrasli veliki objekti, ki so ponazarjali mo\xc4\x8d oblastnikov. Tako je na primer za Olimpijske igre v Berlinu leta 1936, Hitler dal zgraditi Olimpijski stadion za 100.0000 gledalcev. Na\xc4\x8drt je najprej izdelal O. March (betonska stavba s steklenimi vmesnimi stenami), a je moderno re\xc5\xa1itev Hitler odklonil. Arhitekt Albert Speer je betonsko konstrukcijo obzidal z masivnim kamnom in s tem pribli\xc5\xbeal izgled anti\xc4\x8dnemu amfiteatru._NEWLINE_Tudi Olimpijski stadion v M\xc3\xbcnchnu se zgleduje po anti\xc4\x8dnem amfiteatru. Zgrajen je bil leta 1972, zasnova arhitektov G\xc3\xbcntherja B\xc3\xb6hnischa in Otta Freia. Nogometno igri\xc5\xa1\xc4\x8de z atletsko stezo le\xc5\xbei v umetno narejeni kotlini, okrog katere se v koncentri\xc4\x8dnih ovalih dvigajo tribune do nivoja terena. Konstrukcijo streh sestavljajo jekleni stebri, preko katerih so napete jeklene vrvi, na sekundarnih vrveh pa so pritrjene plo\xc5\xa1\xc4\x8de, ki tvorijo stre\xc5\xa1no opno._NEWLINE_Zanimivo re\xc5\xa1itev predstavlja gradnja stanovanjskih hi\xc5\xa1 v mestu Lucca v Toskani. Material iz amfiteatra (stebre in marmorne obloge) so v letih raznesli in uporabili za druge stavbe, predvsem cerkve. Na ohranjenih ostankih, v srednjem veku imenovanih alla Grotta pa so zrastle stanovanjske hi\xc5\xa1e, ki sledijo elipti\xc4\x8dni obliki amfiteatra. Tako je nastal zanimiv mestni trg.\n_START_SECTION_\nSodobni amfiteatri\n_START_PARAGRAPH_\nSodobni amfiteater je ukrivljen, akusti\xc4\x8dno \xc5\xbeivahen prostor za razne predstave, \xc5\xa1e posebej na prostem. Sodobni amfiteatri so pogosto fiksne strukture, imenovane \xc5\xa1kolj\xc4\x8dne lupine, skledaste oblike z odrom, ki ustvarja akusti\xc4\x8dno obmo\xc4\x8dje, ki oja\xc4\x8da zvok, zaradi \xc4\x8desar je amfiteater idealen za glasbene ali gledali\xc5\xa1ke predstave. Najbolj\xc5\xa1e so polkro\xc5\xbene oblike, kar sicer ni v skladu s pojmom amfiteater, toda kljub temu se je ta navada uveljavila. Taki primeri so na primer  Shoreline Amphitheatre v San Fraciscu ali Hollywood Bowl v Los Angelesu, oba v ZDA. Tudi Gibson Amphitheatre v Los Angelesu ni ustrezen izraz za to gledali\xc5\xa1\xc4\x8de.\n_START_SECTION_\nNaravni amfiteatri\n_START_PARAGRAPH_\nNaravni amfiteater je prostor, ki se nahaja v strmem gorskem ali predvsem skalnem naravnem obmo\xc4\x8dju, kjer se zvok oja\xc4\x8da ali odmeva, zaradi \xc4\x8desar je idealen za glasbene in gledali\xc5\xa1ke predstave. Izraz amfiteater se lahko uporablja tudi za naravne formacije, ki bi bile primerne za ta namen, pa tam gledali\xc5\xa1\xc4\x8de ni zgrajeno. _NEWLINE_Pomembni naravni amfiteatri so: Drakensberg amfiteater v Drakensbergu, Ju\xc5\xbena Afrika, Slane Castle na Irskem, Supernatural amfiteater v Viktoriji, Avstralija in Echo amfiteater, Red Rocks amfiteater v Morrisonu, Kolorado in George amfiteater v zvezni dr\xc5\xbeavi Washington, ZDA._NEWLINE_V Sloveniji se naravni Amfiteater imenuje krnica, podro\xc4\x8dje v Julijskih Alpah, ki ga tvorijo gore \xc5\xa0iroka pe\xc4\x8d skupaj z Dov\xc5\xa1kim kri\xc5\xbeem in \xc5\xa0krnatarico.'